Gedagte vir die dag: Wees versigtig wat jy liefhetFoto: Crosswalk.com Jesus het toe na die vrou gedraai en vir Simon gesê: “Kyk na hierdie vrou. Toe Ek jou huis ingekom het, het jy My nie water aangebied om die stof van my voete af te was nie, maar sy het hulle met haar trane gewas en met haar hare afgedroog.” (Lukas 7:44) “Amor mundi!” “Wees lief vir die wêreld!” het die kerkvader Augustinus gesê. Hierdie woorde het die denker Hannah Arendt (1906-1975) so besig gehou dat sy ’n boek hieroor geskryf het. Volgens haar kan hierdie liefde nooit geskoei wees op selfsug of haat nie. Daarom omskryf Arendt boosheid as doelbewuste keuses om ander mense irrelevant te verklaar. Wanneer mense in blote objekte verander, is dit maklik om hulle te haat, te misbruik en te verneder. Jesus leer ons om mekaar reg raak te sien sodat ons mekaar nooit as irrelevant of oorbodig beskou nie. Lukas 7:36-50 illustreer dit wanneer Jesus die eregas is in die huis van ’n Fariseër genaamd Simon. ’n Sekswerker kom ongenooid binne. Sonder woorde huil sy Jesus se voete nat en soen dit terwyl sy dit afdroog met haar hare. Terwyl die Fariseërs geskok is oor hierdie menslike objek wat sonder toestemming aan Jesus raak, sê Hy niks. Dan draai Jesus na Simon toe en vra vir hom: “Sien jy hierdie vrou?” Jesus wil hê hy moet reg kyk na haar. Hy moet haar sien as ’n regte mens. Jesus verneder haar nie. Sy het skuiling kom soek hier aan sy voete. Woordloos vra sy om vergifnis. Vreugdevol stuur Jesus haar huis toe in vrede. Dit is hoe hemelse liefde lyk. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM